Nafarroako Parlamentuko Mahaiak, 2022ko maiatzaren 2an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Isabel Olave Ballarena andreak aurkezturiko mozioa, zeinaren bidez Nafarroako Gobernua premiatzen baita Almandoz eta Arizkun-Elbete herrien eskaerei erantzun diezaien, zundaketen baimena geldiarazte aldera (10-22/MOC-00045).

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Lurralde Kohesiorako Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2022ko maiatzaren 2an

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide eta Navarra Suma talde parlamentarioari atxikitako Isabel Olave Ballarena andreak, Legebiltzarreko Erregelamenduan xedatuaren babesean, honako mozio hau aurkezten du, Lurralde Kohesiorako Batzordean eztabaidatzeko:

Almandozen (Baztan) harrobiko jarduera garatzen duen enpresak zundaketak egiteko baimena eskuratzeko izapide administratiboa abiarazi du, Baztango udalerriko Almandoz, Arizkun eta Elbete herrietan ofita lortzeko egon daitezkeen zonaldeak ikertze aldera.

“Arizkun Sur” proiektuak Elbeten eta Arizkunen zundaketak egitea jasotzen du, eta Uzketa 2 proiektuak almandozen.

2013an Baztango Batzar Nagusiak baztertu egin zuen enpresa sustatzailearen eskari bat, zeinak eskatzen zuen herri-lurretako azalera okupatzea antzeko zundaketak egiteko eta, berriki, aho batez onetsi du mozio bat, babesa emateko zundaketei buruzko kezka adierazi eta harrobiko fronteak irekitzeko aukeraren aurka agertu diren herriei.

Almandozen beste fronte bat irekiz gero herria erauzketako bi fatxaden artean hesituta geldituko litzateke, eta Arizkun-Elbeteko kasuan proposatutako kokapenak jardueretako eta etxebizitzetako zonaldeetan daude.

Berriki, Parlamentuko ordezkaritza bat Almandoz eta Elbete herrietara joan da bisitan eta informazio zehatza jaso du zundaketen proiektuei eta leku horien hirigunetako mugetan dauden erauzketako fronteak irekitzeak ukituko lituzkeen zonaldeei buruz.

Hori dela-eta, ondoko erabaki proposamena aurkeztu dugu:

Nafarroako Parlamentuak Nafarroako Gobernua premiatzen du, Almandoz eta Arizkun-Elbete herrien eskaerei erantzun diezaien, zundaketen baimena geldiarazte aldera.

Nafarroan, 2022ko apirilaren 22an

Foru parlamentaria: Isabel Olave Ballarena